**Informatīvās dienas jautājumu un atbilžu kopsavilkums**

**Projekta laika grafiks**

Vispārējais projekta [**laika grafiks**](https://lvceli.lv/wp-content/uploads/2025/08/Bauska_laika_skala_LV.jpg)tika prezentēts Informatīvajā dienā, kas notika 2025. gada 11. jūnijā. Precīzāks laika grafiks tiks prezentēts nākamajā Informatīvajā dienā, kas notiks 2025. gada novembrī. Informatīvs paziņojums par tuvojošos datumu, kad tiks izsludināta konkursa procedūra ar sarunām, tiks publicēts VSIA *Latvijas Valsts ceļi* (LVC) tīmekļvietnē. Iepirkums ir ES mēroga iepirkuma procedūra, un paziņojums par līgumu tiks publicēts Eiropas Savienības Oficiālajā Vēstnesī (OJEU).

**Zeme**

LVC šobrīd atsavina zemes koridoru, kas būs pietiekams, lai nodrošinātu vietu efektīviem un inovatīviem Bauskas apvedceļa un paralēlo ceļu tehniskajiem risinājumiem. Zemes iegāde tiks pabeigta līdz publiskās un privātās partnerības (PPP) līguma un finansēšanas līguma parakstīšanai.

***Rail Baltica***

Neskatoties uz to, ka Bauskas apvedceļš un *Rail Baltica* atradīsies ļoti tuvu viens otram, paredzams, ka abiem projektiem būs katram savs būvlaukums. Ja šīs atsevišķās būvlaukumu teritorijas tiks izmantotas paralēli, tiks panāktas vienošanās ar *Rail Baltica*, lai nodrošinātu abu projektu darbu nepārtrauktu norisi un savlaicīgu pabeigšanu.

**Tehniskie risinājumi**

Iepirkuma tehniskās prasības galvenokārt būs orientētas uz rezultātu. Tiek sagaidīts, ka pretendenti piedāvās pamatotus, efektīvus un konkurētspējīgus inovatīvus risinājumus. Tomēr jāņem vērā, ka jaunu materiālu, produktu, standartu un/vai tehnoloģiju izmantošana vai ieviešana privātajam partnerim būs jāsaskaņo atbilstoši nacionālo normatīvo aktu prasībām.

**PPP pieredze**

Kandidātiem būs jāpierāda sava pieredze ar diviem uz pieejamības maksājumu balstītiem PPP projektiem, no kuriem vismaz viens ir īstenots transporta infrastruktūras nozarē. Iepriekšējā pieredze ietvers DBFM vai DBFO PPP projektus, kuru finanšu noslēgums ir sasniegts pēdējo 10 gadu laikā.

**Projektu finansēšanas pieredze**

Kandidātiem būs arī jāpierāda sava pieredze projektu finansējuma piesaistē no starptautiskām finanšu iestādēm, investīciju fondiem vai komercbankām. Paredzams, ka 5 līdz 10 gadus veciem atsauces projektiem tiks noteikts konkrēts investīciju apjoms.

**Nākamie PPP projekti ceļu nozarē**

Satiksmes ministrija kā nākamās iespējamās PPP iniciatīvas ir identificējusi šādus ceļu infrastruktūras projektus: Iecavas apvedceļu ar aplēsto kapitālieguldījumu aptuveni 326 miljonu eiro apmērā un Rīgas apvedceļu ar aplēsto kapitālieguldījumu aptuveni 227 miljonu eiro apmērā.

**Apstiprinātais finansējums**

Privātā partnera pienākums ir piesaistīt finansējumu, iepirkuma procesā sniedzot pierādījumus, ka nepieciešamais finansējums tiks nodrošināts.